Document ID: 32007D0271

KOMMISSIONENS AFGØRELSE
af 23. april 2007
om EF-tilskud til OIE’s konference i 2007 »Towards the elimination of rabies in Eurasia«
(2007/271/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og
ud fra følgende betragtninger:
(1)
Ved beslutning 90/424/EØF er der fastsat procedurer vedrørende EF-tilskud til specifikke veterinærforanstaltninger, herunder tekniske og videnskabelige foranstaltninger. Fællesskabet skal bl.a. iværksætte eller bistå medlemsstaterne eller internationale organisationer ved iværksættelsen af de tekniske og videnskabelige foranstaltninger, der er nødvendige for at udvikle Fællesskabets veterinærbestemmelser og for at udvikle undervisning og uddannelse på veterinærområdet.
(2)
Verdensorganisationen for Dyresundhed (Det Internationale Kontor for Epizootier (OIE)) har taget initiativ til at arrangere en stor konference om rabies i Europa og Asien (Towards the elimination of rabies in Eurasia) i maj 2007 i Paris (i det følgende benævnt »OIE-konferencen«). Da formålet med OIE-konferencen er at uddybe anbefalingerne fra den konference, OIE afholdt i Kiev i 2005, indtager OIE faktisk en monopolstilling som omhandlet i artikel 168, stk. 1, litra c), i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (2); der er derfor ikke krav om indkaldelse af forslag.
(3)
Rabies er i mange år forekommet i en lang række medlemsstater blandt vildtlevende dyr, som fungerer som et reservoir for infektioner hos andre dyr og derved udgør en alvorlig sundhedsrisiko for mennesker. De pågældende medlemsstater har gennemført programmer for udryddelse af sygdommen og oral vaccination af vildtlevende dyr. Som følge af foranstaltningerne er sygdommen blevet udryddet i visse medlemsstater, men den forekommer stadig i andre medlemsstater, hvor udryddelsesprogrammer er iværksat på et senere tidspunkt.
(4)
Det er nødvendigt at opretholde sådanne programmer, indtil man har opnået, at rabies er helt udryddet. Endvidere er det nødvendigt at opretholde programmer i de medlemsstater, der støder op til tredjelande, hvor rabies fortsat forekommer hos vildtlevende dyr.
(5)
Af hensyn til dyresundheden bør al indsats, der kan lette politiske beslutninger om at tilskynde til rabiesbekæmpelse og -udryddelse i lande i Østeuropa og Centralasien, fremmes.
(6)
OIE-konferencen kan føre til forbedringer af den gældende veterinærlovgivning og til udvikling af undervisning og uddannelse på veterinærområdet i de deltagende lande.
(7)
Der bør derfor ydes EF-tilskud til OIE-konferencen. Der bør fastsættes et loft over tilskudsstørrelse og -sats. EF-tilskuddet bør finansieres over budgetpost 17 04 02 01.
(8)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
TRUFFET FØLGENDE AFGØRELSE:
Eneste artikel
Der ydes EF-tilskud, jf. artikel 19 i beslutning 90/424/EØF, på op til 25 % af de tilskudsberettigede udgifter, dog højst 50 000 EUR, til Verdensorganisationen for Dyresundhed (Det Internationale Kontor for Epizootier (OIE)) til teknisk og videnskabeligt materiale vedrørende konferencen »Towards the elimination of Rabies in Eurasia«, som afholdes i maj 2007 i Paris.
Udfærdiget i Bruxelles, den 23. april 2007.

Labels: 4
5
13
6
12
18